“Chefs” d'Yllana tanca la temporada de teatre a Carcaixent
11 de Gener de 2016

Carcaixent

Este divendres, a les 22:30 hores, tindrà lloc al teatre D. Enrique la cloenda de la temporada de teatre 2015 amb l’obra “Chefs” a càrrec de la companyia Yllana, que compta amb un gran prestigi en el camp del teatre gestual. En esta ocasió ens presenten un espectacle per a tots els públics en què es realitza una mirada divertida sobre el fascinant món de la gastronomia. La història se centra en un xef de gran renom que ha perdut la inspiració i que ha de confiar en un absurd equip de cuiners per a crear una nova recepta i, així, mantenir les estrelles del seu restaurant.  Al mateix temps l’obra realitza, amb la particular forma de fer teatre d’Yllana, un recorregut per diferents facetes del món de la cuina, com la nostra relació amb els aliments que ingerim, els animals que ens alimenten, les diferents cuines i sabors del món.

La temporada 2015 ha comptat amb un total de 9 obres teatrals, totes elles representades per companyies de gran prestigi com Albena o Vol Ras, però també amb actors reconeguts com és Alberto Sanjuan. A partir del pròxim 18 de gener s’iniciarà la venda i renovació de carnets per a la temporada 2016. Lourdes Castelló, regidora de Cultura, ha manifestat la seua intenció de continuar impulsant la programació teatral a Carcaixent, “som un referent a nivell comarcal i hem de mantindre el prestigi de les representacions que es fan habitualment al nostre poble”. A més, també ha volgut destacar que actualment s’està treballant en la confecció d'una programació per a 2016 amb obres de qualitat de companyies amb molt de renom al món del teatre, però també s’està buscant introduir aspectes novedosos que siguen capaços d’atraure un major nombre de públic al teatre.

Per a la representació del divendres, es poden adquirir des de hui mateix les entrades a l’Àrea de Cultura de l’Ajuntament de Carcaixent, online a través de la pàgina web “Instant Ticket” , o a la taquilla del teatre a partir de les 21:30 hores el mateix dia de l’espectacle. El preu de l’entrada és de 8 euros per al públic general i 6 euros amb Carnet Jove i Jubilat.